section_heading: Vojna karijera
paragraph_text: Rudolf Kralicek rođen je 19. siječnja 1862. u Huštenovicama. U vojsku je stupio kao kadet 1880. godine, te nakon završetka kadetske škole s činom poručnika od 1881. služi u 59. pješačkoj pukovniji. U navedenoj pukovniji služi sedam godina, da bi od 1888. služio u Glavnom stožeru. U međuvremenu je, u svibnju 1891., promaknut u čin satnika. Od 1895. služi u 21. bojnoj vojne policije, dok od iduće 1896. godine je na službi kao predavač u vojnoj akademiji. U svibnju 1897. unaprijeđen u bojnika, te s tim činom od 1897. iduće tri godine služi u 57. pješačkoj pukovniji. Godine 1900. prelazi na službu u ministarstvo rata, dok je u svibnju 1904. promaknut u čin pukovnika. Godine 1907. postaje zapovjednikom 45. pješačke pukovnije kojom zapovijeda do 1910. kada preuzima zapovjedništvo nad 65. pješačkom brigadom. U međuvremenu je, i to u lipnju 1910., promaknut u general bojnika, dok je u lipnju 1913. unaprijeđen u čin podmaršala. Istodobno s tim promaknućem postaje zapovjednik 28. pješačke divizije sa sjedištem u Ljubljani kojom zapovijeda i na početku Prvog svjetskog rata.